Tarptautinės grūdų tarybos (toliau – IGC) 2019 m. rugsėjo 26 d. duomenimis, 2019–2020 m. pasaulinio grūdų derliaus prognozė, palyginti su prieš tai buvusia prognoze, padidinta 0,2 mln. t (iki 2 159,2 mln. t) ir tai būtų 16,6 mln. t daugiau nei 2018–2019 m. Šių metų rugsėjo mėn. grūdų derliaus prognozė pasaulyje beveik nepakito, nes 3 mln. t miežių derliaus padidėjimą (labiausiai Rusijoje ir Sirijoje) turėtų kompensuoti kukurūzų, sorgo, kviečių ir avižų derliaus sumažėjimas. Dėl nepalankių meteorologinių sąlygų Australijoje prognozuojamas mažesnis kviečių ir sorgo derlius.

Bendras grūdų sunaudojimas pasaulyje turėtų sumažėti tik 0,5 mln. t (iki 2 185,6 mln. t). 2019–2020 m., palyginti su 2018–2019 m., grūdų sunaudojimas pasaulyje gali būti didesnis 1,21 proc. arba 26,1 mln. t. 2019–2020 m. grūdų prekybos apimtys pasaulyje turėtų sudaryti 370,0 mln. t ir tai būtų 4,9 mln. t daugiau nei 2018–2019 m.

IGC naujausiais duomenimis, grūdų atsargos pasaulyje 2019–2020 derliaus metų pabaigoje padidintos 3,2 mln. t ir turėtų sudaryti 601,5 mln. t, tai būtų 26,3 mln. t arba 4,19 proc. mažiau, palyginti su 2018–2019 derliaus metų pabaigos atsargomis.

IGC naujausiais duomenimis, kviečių derlius pasaulyje 2019–2020 m. gali siekti 763,5 mln. t ir tai būtų 0,6 mln. t mažiau nei buvo prognozuota prieš mėnesį, bet 4,10 proc. daugiau negu 2018–2019 m. Kviečių sunaudojimas pasaulyje analizuojamu laikotarpiu turėtų sudaryti 757,5 mln. t ir tai būtų 19,0 mln. t daugiau, palyginti su 2018–2019 m. Kviečių sunaudojimas 2019–2020 m., palyginti su 2018–2019 m., turėtų padidėti: maistui – 1,16 proc. (iki 523,9 mln. t), pašarams – 6,54 proc. (iki 149,7 mln. t), o pramonei turėtų išlikti toks pat ir sudaryti 23,0 mln. t.

IGC prognozės duomenimis, kviečių prekybos rugsėjo mėn. prognozė sumažinta 0,6 mln. t, o 2019–2020 m., palyginti su 2018–2019 m., gali padidėti 3,1 mln. t ir sudaryti 171,9 mln. t. Kviečių atsargos padidintos 1,0 mln. t, o 2019–2020 m., palyginti su 2018–2019 m., gali būti didesnės 6,1 mln. t ir sudaryti 271,6 mln. t.

Šaltinis: IGC
Grūdų ir rapsų sektoriaus informaciją parengė D. Pyrantienė, R. Banionienė ir G. Garliauskienė, tel. (8~37) 397 227